คณะรัฐมนตรีฝ่ายเศรษฐกิจ อนุมัติเพิ่มเขตเศรษฐกิจพิเศษภาคเหนือ (NEC) ครอบคลุม 4 จังหวัด
คณะรัฐมนตรีฝ่ายเศรษฐกิจ อนุมัติเพิ่มเขตเศรษฐกิจพิเศษภาคเหนือ (NEC) ครอบคลุม 4 จังหวัด นายกอบศักดิ์ ภูตระกูล รองเลขาธิการนายกรัฐมนตรี ฝ่ายการเมือง กล่าวภายหลังการประชุมคณะรัฐมนตรีเศรษฐกิจว่า การเสนอมาตรการการพัฒนาเขตเศรษฐกิจพิเศษของประเทศ จากเดิมที่ได้พัฒนาเขตเศรษฐกิจพิเศษภาคตะวันออก (EEC) นั้น วันนี้นายกรัฐมนตรีได้อนุมัติเพิ่มเขตเศรษฐกิจพิเศษภาคเหนือ (NEC) ครอบคลุม 4 จังหวัด ประกอบไปด้วย เชียงใหม่ ลำพูน ลำปาง และเชียงราย ซึ่งจะกระจายความมั่งคั่งในพื้นที่ภาคเหนือ โดยจะเป็นการพัฒนาวัฒนธรรม อุตสาหกรรม ซึ่งประชาชนจะได้โอกาสสร้างอาชีพและรายได้ในถิ่นฐานอย่างหลากหลาย ยกระดับรายได้จากผลิตภัณฑ์เข้าสู่ตลาดระดับโลก ตลอดจนการได้สภาพแวดล้อมเมืองที่ดี สวยงาม ทันสมัยและยังคงไว้ซึ่งอัตลักษณ์พื้นถิ่น สำหรับเศรษฐกิจพิเศษ NEC นั้นก็จะเชื่อมโยงกับเขตเศรษฐกิจพิเศษภาคตะวันออก (EEC) เขตเศรษฐกิจพิเศษภาคใต้(SEC) และเขตเศรษฐกิจพิเศษภาคตะวันออกเฉียงเหนือ (NEEC) โดยจะมีคณะกรรมการเข้ามาดูแลและขับเคลื่อนโครงสร้างใหญ่ของอุตสาหกรรมใหม่นี้ ขณะเดียวกันจะมีการแก้ไขกฎหมาย EEC เพื่อให้คณะกรรมการ EEC ชุดนี้ดูแลได้ทุกเขตของประเทศไทย ชื่อว่า คณะกรรมการเขตเศรษฐกิจพิเศษ ที่วันนี้ได้มีการอนุมัติหลักการเบื้องต้นแล้ว